Skote klap toe drie by plaashuis inbreekArgieffoto ŉ Skietgeveg het Vrydag in die vroeë oggendure tussen ŉ man en drie inbrekers op ŉ plaas buite Jeffreysbaai in die Oos-Kaap ontstaan. Sers. Majola Nkohli, woordvoerder van die polisie, het gesê die eienaar van die huis het teen 02:40 wakker geword van ŉ geluid in die huis. Die eienaar het sy vuurwapen saam met hom geneem om te gaan ondersoek instel. Hy het op drie onbekende mans in die huis afgekom. Die inbrekers het deur die kombuisvenster toegang tot die huis verkry en een van hulle het ŉ vuurwapen by hom gehad. “Daar word beweer dat verskeie skote deur die eienaar en die verdagtes afgevuur is. Die verdagtes het met ŉ skootrekenaar en ŉ beursie met kontant gevlug,” het Nkohli gesê. Hy het gesê nie een van die inwoners van die huis is tydens die voorval beseer nie. Dit is nie duidelik of die verdagtes gewond is nie. ŉ Saak van huisbraak word ondersoek.